નદીકાંઠે જળમાં ઊભા રહીને, સૂર્ય સામે હાથ ઊંચા કરીને, કળશમાંથી જળ અભિષેક કરતા માનવીની મુદ્રા મને ખૂબ ગમે છે. કહેવાય છે કે સૂર્ય સામે કળશમાંથી જળધારા થાય છે ત્યારે તેમાંથી પસાર થઈને આંખમાં પ્રવેશતાં સૂર્યકિરણો આંખ માટે ગુણકારી છે અને એનાથી આંખનું તેજ વધે છે. સૂર્ય આપણા દેવ. એમના થકી જ આપણા વિશ્વનું અસ્તિત્વ છે એ આપણા પૂર્વજો જાણતા હશે એટલે જ તો તેમણે પંચમહાભૂતમાં ધરતી, પવન, જળ, આકાશની સાથે તેજ એટલે કે સૂર્યપ્રકાશને સામેલ કર્યો.